**Ταξιδιωτικές εντυπώσεις-Περιηγήσεις**

**Μια μικρή βόλτα στα ριζά του Ιερού Βράχου!** [http://www.travelstories.gr/%F4%E1%EE%E9%E4%E9%F9%F4%E9%EA%DD%F2-%E9%F3%F4%EF%F1%DF%E5%F2-%E5%EB%EB%DC%E4%E1/37870-%E1%ED%E1%F6%E9%FE%F4%E9%EA%E1-%F0%EB%DC%EA%E1.html](http://www.travelstories.gr/%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD/37870-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD.html)

 Καιρό τώρα έψαχνα να βρω την ευκαιρία, να πάρω τη φωτογραφική μου μηχανή και να αρχίζω να ανηφορίζω τα στενά και τα σκαλάκια της Πλάκας και ειδικά στη συνοικία που βρίσκεται στα βορειοανατολικά του Ιερού Βράχου της Ακρόπολης, τα Αναφιώτικα. Πολλές φορές έχω περπατήσει στα στενά της Πλάκας, αλλά τις περισσότερες βιαστικός περνώντας για κάποιες δουλειές. Όσες φορές πέρασα χαλαρός ήταν όταν με παρέα πήγαινα για διασκέδαση, και αυτό γινόταν κυρίως πιο χαμηλά στην κυρίως Πλάκα.

 Σήμερα ο καιρός ήταν μουντός. Καμιά σχέση με τη χθεσινή λαμπρή λιακάδα. Είχα κάτι δουλειές στο κέντρο και σκέφτηκα να πάρω μαζί τη μηχανή και αν τελειώσω νωρίς να κάνω τη βόλτα που σχεδίαζα. Έτσι και έγινε.

 Η δουλειά στην περιοχή του Μακρυγιάννη τελείωσε νωρίς και από τη Διονυσίου Αρεοπαγίτου άρχισα να ανηφορίζω τη Θρασύλλου, που πάει πλάι-πλάι στη ρίζα του βράχου.

 Η θέα προς τα σπίτια της Πλάκας προς τα κάτω αλλά και προς τον Λυκαβηττό και την τσιμεντούπολη είναι απρόσκοπτη. Τα στενά δρομάκια γίνονται αδιέξοδα. Άλλα καταλήγουν σε σκαλάκια, περνάνε μέσα από αυλές, ή δίπλα από παλιές εκκλησίες όπως του Αγίου Γεωργίου του βράχου, του Αγίου Νικολάου Ραγκαβά και στη γνωστή «οδό» (σκάλες στην πραγματικότητα) Μνησικλέους με τις ταβέρνες της, έχει ένα πλάτωμα και εκεί είναι η (δυστυχώς κλειστή) είσοδος του Μετοχιού του Πανάγιου Τάφου. Από την αυλόπορτά του κατάφερα να βγάλω μια φωτογραφία της αυλής του. Πριν πολλά χρόνια, εκεί μέσα παρακολούθησα μια κατανυκτική συναυλία-εκδήλωση προς τιμή του Παπαδιαμάντη και θυμάμαι πόσο όμορφα αισθάνθηκα τότε.

 Τα Αναφιώτικα είναι μια γειτονιά που φτιάξανε Αναφιώτες χτιστάδες που ήρθαν για να πάρουν μέρος στην κατασκευή των ανακτόρων του Όθωνα (ναι το κτίριο όπου σήμερα οι τριακόσιοι μας κάνουν το βίο αβίωτο!). Η καταγωγή των κατοίκων αυτής της μικρής «νησιώτικης» νησίδας είναι η αιτία της μορφής της που θυμίζει σε μεγάλο βαθμό Αιγαιοπελαγίτικο χωριό.

 Η βόλτα μου, από τα Αναφιώτικα με έβγαλε στο Τζαμί Τζισταράκη, σήμερα Μουσείο Κεραμικής, παράρτημα του Μουσείου Λαϊκής Τέχνης και την εκκλησία της Παναγίας.

Μπορεί η μέρα να μην ήταν ηλιόλουστη οι εικόνες όμως που χάρηκα, ήταν πραγματικά λαμπρές. Μια πολύχρωμη νότα αισιοδοξίας στη μουντή και απαισιόδοξη πραγματικότητα που ζούμε! Η Αθήνα έχει και άλλες όμορφες εικόνες, κρυμμένες ή όχι, και έχω αποφασίσει σιγά-σιγά να τις χαρώ! Καλή συνέχεια λοιπόν!

 *1*)Καθορίστε τους παράγοντες επικοινωνίας (**πομπός**, **δέκτης**, **σκοπός** κειμένου)

…………………………………………………………………………………………………………………………………………………….

2) Υπογραμμίστε στο κείμενο με μπλε χρώμα τα σημεία που ο πομπός **περιγράφει**.

* Κυκλώστε τα ρήματα και σχολιάστε **είδος** (συνδετικά ή δράσης) και τον χρόνο τους ……………………………………………………………………………………………………………………………….
* Υπογραμμίστε λέξεις που είναι τοπικά επιρρήματα ή προσδιορισμοί και συμβάλλουν στη συνοχή της περιγραφής …………………………………………………………………

***Θυμηθείτε ότι*** ***στην περιγραφή***

* Το **μέρος του λόγου** που έχει πρωταγωνιστικό ρόλο είναι ……………………………………………
* Η περιγραφή ακολουθεί μια **λογική σειρά (ποια;)** ……….……………………………………… ……….
* Καθοριστικό ρόλο στη συνοχή της περιγραφής παίζει α) ο χώρος ή β) ο χρόνος; Αιτιολογήστε…………………………………………………………………………………………………………………………

3) Υπογραμμίστε στο κείμενο με κόκκινο χρώμα τα σημεία που ο πομπός **αφηγείται**.

* Κυκλώστε τα ρήματα και σχολιάστε **είδος** (συνδετικά ή δράσης) και τον χρόνο τους ……………………………………………………………………………………………………………………………………
* Υπογραμμίστε λέξεις που συμβάλλουν στη συνοχή της και δείχνουν τον χρόνο ή την αιτία ……………………………………………………………………………………………………………………………………

***Θυμηθείτε ότι*** ***στην αφήγηση:***

* To μέρος του λόγου που έχει πρωταγωνιστικό ρόλο είναι ………………………………………………….
* Σχολιάστε τον χρόνο και το είδος των ρημάτων (συνδετικά, δράσης, σκέψης, συναισθημάτων)……………………………………………………………………………………
* Καθοριστικό ρόλο στη συνοχή της αφήγησης παίζει α) ο χώρος ή β) ο χρόνος γ) ο χρόνος και η αιτία;

4) Σημειώστε σημεία στο κείμενο που ο πομπός σχολιάζει.

5) Σε ποια σημεία του θα βάζατε εικόνα; Γιατί; ………………………………………………………………………

**Ασκήσεις για το σπίτι**

1)Μελετήστε το κείμενο 2 σελίδα 11.

* Εντοπίσετε τους παράγοντες επικοινωνίας (πομπός, δέκτης, σκοπός κειμένου)
* Βρείτε σημεία περιγραφής, αφήγησης ή σχολιασμού.
* Σχολιάστε και ερμηνεύστε τους χρόνους των ρηματικών τύπων που χρησιμοποιούνται
* Βρείτε χρονικούς και αιτιολογικούς δείκτες

2)Διατυπώστε σε μία παράγραφο τι αναζητούσε από τα ταξίδια του ο Ερρίκος Σλήμαν

***3)Πού θα μας ταξιδέψετε;*** Γράψτε τις δικές σας ταξιδιωτικές εντυπώσεις (200 λέξεις περίπου) από ένα ταξίδι σας, εναλλάσσοντας και συνδυάζοντας περιγραφή, αφήγηση και σχόλιο. Το κείμενό σας πρόκειται να το αναρτήσετε σε **ιστοσελίδα** με ταξιδιωτικές ιστορίες που διαβάζονται κυρίως από **εφήβους**.

Στο κείμενό σας ***μπορείτε να συμπεριλάβετε πληροφορίες*** για το κίνητρο ταξιδιού, δρομολόγιο, αρχή ταξιδιού, ξενοδοχείο, σπουδαία αξιοθέατα, τοπική κουζίνα, νέοι φίλου, επιστροφή-συναισθήματα. ***Μπορείτε επίσης να αξιοποιήσετε το λεξιλόγιο της άσκησης 1 σελ 24 του Βιβλίου.***

***Προσοχή:*** *Το κείμενο σας θα γραφεί σε word, με στοίχιση παραγράφου, διάστιχο παραγράφου 1,5, γραμματοσειρά της επιλογής σας, μεγέθους 12 και θα περιλαμβάνει και μία σχετική εικόνα. Οι διορθώσεις που θα προταθούν θα περαστούν και τα κείμενά σας θα αναρτηθούν σε σχετική σελίδα της τάξης ή του σχολείου.*